Anttilan hurjat alet ennen konkurssia herättivät kuluttajien epäilykset: ”Onko tässä nyt vedätetty?”

Anttilan verkkokaupassa on heinäkuun ajan myyty tuotteita houkuttelevilla alennuksilla. Kuluttajat epäilevät, että tarkoituksena oli kerätä viimeiset rahat ennen konkurssia. Anttila ei väitettä kommentoi.

Anttila on ainakin heinäkuun aikana myynyt tavaraa verkkokaupassa esimerkiksi 30:en, 40:en, 50:en ja 70:en prosentin alennuksilla. Alennusta annettiin jopa aikaisemmin alennetuista tuotteista.

(Yllä olevalla videolla Anttilan asiakkaat pohtivat syitä tavarataloketjun alamäelle ja kertovat, millaisia ajatuksia konkurssi herättää.)

Ihmiset ovat tilanneet ja maksaneet tuotteita, mutta monien tuotteiden toimitus on venynyt tiistaina annettuun konkurssi-ilmoitukseen asti. Anttilan konkurssipesän hoitajaksi määrätty asianajaja Mikko Tiilikka asianajotoimisto Krogeruksesta kertoi aiemmin Taloussanomille, että Anttilan verkkokaupoissa juuri ennen konkurssia asioineet menettävät rahansa, eivätkä saa tilaamiaan tuotteita.

– Laki estää sellaisten tuotteiden toimittamisen, jotka on tilattu ja ostettu ennen konkurssia muttei vielä toimitettu. Kuluttajat, jotka ovat joutuneet tällaiseen tilanteeseen ovat valitettavasti samalla viivalla muiden yhtiön velkojien kanssa, Tiilikka sanoo Taloussanomille.

Kuluttajat ovat Tiilikan tulkinnan mukaan muiden velkojien kanssa samassa asemassa, mitä tulee omaisuutensa poissaamiseen konkurssipesästä.

Facebook-ryhmä raivoissaan

”Anttilan konkurssin uhrit” -Facebook-ryhmässä tavaratalon verkkosivuilta tuotteita tilanneet kertovat kohtaloistaan. Ryhmässä Anttilan toiminnasta ollaan raivoissaan ja ihmeissään.

– Ostin 9. heinäkuuta Lego-paketin, joka oli 40:en prosentin alennuksessa, ja hinnaksi jäi noin 107 euroa. Tilasin tuotteen noudettavaksi myymälästä. Sain ilmoituksen, että paketti on pakattu viime torstaina, mutta noutoilmoitusta ei ehtinyt tulla. Tuote on jossain keskusvarasto-tavaratalo -välillä paketissa, jonka päällä on nimeni ja yhteystietoni, kertoo nimettömäksi jäävä kirjoittaja.

Hän kävi tiistaina tavaratalossa, jossa noutopisteellä ollut lappu ilmoitti konkurssista ja siitä ettei paketteja luovuteta.

– Tarjoukset olivat todella hyviä, jopa liian hyviä, ja ne koskivat myös sellaisia tuotteita, jotka eivät normaalisti ole tarjouksessa, esimerkiksi Legoja. Kuluttajana tuntuu, että Anttilassa on kyllä tiedetty, että konkurssi on tulossa. Onko tässä nyt vedätetty ja yritetty kerätä vain mahdollisimman paljon rahaa? kirjoittaja kysyy.

Anttila pysyy vaiti

Vastaavanlaisia kertomuksia on sivustolla muitakin. Yksi kertoo maksaneensa saman tuotteen kahdesti saamatta tuotetta. Toinen on palauttanut maksamansa tuotteet ja odottelee nyt rahojaan takaisin. Yhtä harmittaa, kun häälahjarahat meni Anttilan konkurssipesälle.

Ilta-Sanomat sai tietoonsa, että harvoin alennuksessa olevia tuotteita kaupattiin konkurssia edeltävänä päivänä jopa 70:en prosentin alennuksella.

– Aika härskiltä vaikuttaa, sanoo kertoo Tuomas, joka melkein osti edullisen Lego-paketin Anttilasta maanantaina.

– Jos kuluttaja on maksanut verkkokauppatilauksensa verkkopankissa tai muulla tavalla ennakkoon, kuluttajat voivat valvoa saataviaan konkurssissa. Kuluttajan on hyvä seurata konkurssipesän tiedotusta ja ottaa tarvittaessa yhteyttä konkurssipesän pesänhoitajaan, kerrotaan Kilpailu- ja kuluttajaviraston tiedotteessa.

Anttila ei suostunut kommentoimaan Ilta-Sanomille tapausta. Ilta-Sanomat ei tavoittanut Anttilan pesänhoitajaa Krogeruksen Mikko Tiilikkaa.